钦定古今图书集成/明伦汇编/氏族典/第240卷 > 张弘靖
## 钦定古今图书集成/明伦汇编/氏族典/第240卷 > 张弘靖

按《唐书张嘉贞传》：“嘉贞子延赏，延赏子弘靖，字元理，
雅厚信直，以荫为河南参军。裴延龄为德阳公主治
第，欲徙弘靖先庙，上疏自言，德宗异之，擢监察御史，
累迁户部侍郎，徙河中节度使。元和中，拜刑部尚书，
同中书门下平章事，封高平县侯。武元衡遇害，贼未
得，王承宗邸厮卒张晏被告，诏付御史台劾验，有状。”
弘靖疑御史傅致晏罪，言之帝不听，遂诛晏，并讨承
宗。弘靖曰：“不如悉力淮西。”议再迕，乃归政为河东节
度使。既王师无功，帝忆曩言，下诏褒美。弘靖亦遣使
间道喻承宗。承宗款附，召拜吏部尚书，徙节宣武。长
庆初，刘总举所部内属，请弘靖为代，充卢龙节度使。
弘靖旬一决事，宾客将吏罕闻其言，委成于参佐韦
雍、张宗厚，又不通大体，其诟责士，尝曰：“天下无事，而
辈挽两石弓，不如识一丁字。”军中以气自任，衔之。会
雍欲鞭小将，蓟人未尝更笞辱，不伏，弘靖系之。是夕，
军乱，囚弘靖，取朱克融主留后。诏贬弘靖太子宾客，
分司东都，再贬吉州刺史。明年，改抚州刺史，稍迁太
子少师，卒。